**Pabalsta Latvijas Olimpiskās komandas dalībniekam piešķiršanas lēmuma tiesiskā daba**

Likumdevējs biedrībai „Latvijas Olimpiskā komiteja” ir piešķīris īpašu statusu un tiesības. Tā nodrošina valsts labāko sportistu dalību augstas klases sasniegumu sporta sacensībās un deleģējuma ietvaros pārvalda programmas īstenošanai piešķirto publisko finansējumu, piesaista un sadala līdzekļus sportistu dalībai sacensībās. Tātad tā, lemjot par finansējuma sadali un nosakot kritērijus, saskaņā ar kuriem finansējums ir piešķirams, rīkojas publisko tiesību jomā. Komiteja, lai īstenotu deleģēto funkciju, ir nodibinājusi fondu, kas noteic pabalstu apmērus un kritērijus, saskaņā ar kuriem piešķirami un izmaksājami ikmēneša pabalsti olimpiskās vienības sportistiem, kā arī dibina individuālas publiski tiesiskas attiecības ar konkrēto pabalsta saņēmēju – olimpiskās vienības sastāvā iekļauto sportistu – un atbilstoši noteiktajiem kritērijiem un olimpiskās vienības sniegtajām ziņām par iegūto augstāko vietu piešķir pienākošos pabalstu.

Pildot deleģēto uzdevumu, biedrība „Latvijas Olimpiskā komiteja” ir arī uzņēmusies atbildību gādāt, ka sistēma, kuras ietvaros tas tiek īstenots, balstās vienlīdzības principā, ir taisnīga, ilgtspējīga, paredzama un pārskatāma. Ikvienam sportistam ir tiesības saņemt skaidru, vispārējos tiesību principos balstītu pamatojumu tam, pēc kādiem kritērijiem sportists tiek piesaistīts un kādi ir šādas sadarbības finansiālās drošības aspekti, un paļauties, ka tie netiks patvaļīgi grozīti.

Tādējādi tiesību strīds ir pakļauts izskatīšanai administratīvajā tiesā.

**Augstāka iestāde biedrības „Latvijas Olimpiskā komiteja” izdoto administratīvo aktu apstrīdēšanai**

Sporta likumā nav noteikta iestāde, kuras padotībā ir biedrība „Latvijas Olimpiskā komiteja”. Tomēr tas nenozīmē, ka tālab nav iestādes, kas kontrolētu (un kurai būtu jākontrolē) komitejas darbība deleģētā valsts pārvaldes uzdevuma izpildē.

Apstākļos, kad deleģējumu ietverošajā normatīvajā aktā nav norādes par padotību, nepieciešams noskaidrot, kuras valsts pārvaldes iestādes atbildībā pēc būtības ir konkrētā valsts pārvaldes funkcija. Valsts pārvaldes funkcijas sporta nozarē pilda Izglītības un zinātnes ministrija. Tā kā sporta joma (ciktāl tajā ir publisko tiesību elements) ir šīs ministrijas pārziņā, tad Izglītības un zinātnes ministrija ir atzīstama par augstāku iestādi, kurā ir apstrīdami komitejas izdotie administratīvie akti, lai tiktu ievērota lietu ārpustiesas izskatīšanas kārtība.

**Latvijas Republikas Senāta**

**Administratīvo lietu departamenta**

**2022.gada 22.decembra**

**LĒMUMS**

**Lieta Nr. 680028422, SKA-963/2022**

[ECLI:LV:AT:2022:1222.SKA096322.5.L](https://manas.tiesas.lv/eTiesasMvc/eclinolemumi/ECLI:LV:AT:2022:1222.SKA096322.5.L)

Tiesa šādā sastāvā: senatores Lauma Paegļkalna, Vēsma Kakste, Rudīte Vīduša

rakstveida procesā izskatīja [pers. A] blakus sūdzību par Administratīvās rajona tiesas tiesneša 2022.gada 29.jūnija lēmumu, ar kuru atteikts pieņemt [pers. A] pieteikumu.

**Aprakstošā daļa**

[1] Pieteicējai [pers. A], pamatojoties uz nodibinājuma „Latvijas Olimpiešu sociālais fonds” (turpmāk – fonds) nolikumu par pabalstu piešķiršanu (turpmāk – 2015.gada nolikums), par 2018.gada Phjončhanas Ziemas Olimpiskajās spēlēs izcīnīto 6.vietu uzsāka maksāt ikmēneša pabalstu 2150 *euro.* 2020.gada 24.janvārī tika apstiprināts jauns fonda nolikums par pabalstu piešķiršanu un to izmaksāšanas kārtību (turpmāk – 2020.gada nolikums). Tā rezultātā samazinājās pieteicējai izmaksātā pabalsta apmērs. Pieteicēja vērsās administratīvajā tiesā.

Administratīvās rajona tiesas tiesnesis ar 2022.gada 29.jūnija lēmumu atteica pieņemt pieteikumu, kurā lūgts: atzīt par prettiesiskiem administratīvos aktus, ar kuriem samazināts pabalsta apmērs, kā arī uzlikt pienākumu biedrībai „Latvijas Olimpiskā komiteja” (turpmāk – komiteja) izstrādāt noteikumus atbilstoši Sporta likumam un atlīdzināt zaudējumus 18 300 *euro*. Tiesnesis atzina, ka strīds par pieteicējai saskaņā ar fonda un komitejas noteikumiem izmaksāto pabalstu ir privāttiesisks un nav izskatāms administratīvā procesa kārtībā (Administratīvā procesa likuma 191.panta pirmās daļas 1.punkts).

[2] Pieteicēja par tiesneša lēmumu iesniedza blakus sūdzību, kas pamatota ar turpmāk minētajiem argumentiem.

[2.1] Tiesnesis nepiešķīra vērību tam, ka noteikumi par pabalstu piešķiršanu sportistiem ir saskaņoti ar Izglītības un zinātnes ministriju (turpmāk – ministrija). Valsts budžeta līdzekļi ir jāizmanto tā, lai sasniegtu politikas plānošanas dokumentos noteiktos mērķus – radīt iespējas izcilu sasniegumu sportistiem attīstīt viņu spējas.

[2.2] Nolikumi par pabalstu piešķiršanu ir iekšējie normatīvie akti, savukārt lēmums par pabalsta piešķiršanu – administratīvais akts.

Sporta likuma 11.panta otrās daļas 5.punkts, 13.panta pirmā daļa, uz kuru pamata tiek piešķirts pabalsts, deleģē komitejai tiesības īstenot programmu valsts labāko sportistu dalībai olimpiskajās spēlēs.

[2.3] Nav konstatējams neviens no Administratīvā procesa likuma 86.panta gadījumiem, kas ļautu atcelt labvēlīgu administratīvo aktu. Pieteicējai ir tiesiskā paļāvība saņemt pabalstu 2015.gada nolikumā paredzētajā apmērā līdz nākamajām olimpiskajām spēlēm.

2020.gada 5.maija sadarbības līgums starp pieteicēju un SIA „Latvijas Olimpiskā vienība” (turpmāk – olimpiskā vienība) noslēgts, pamatojoties uz 2020.gada nolikumu. Šīs privāttiesiskās attiecības ir nodibinātas, pamatojoties uz administratīvo aktu. Ja spēku zaudē (tiek atzīts par prettiesisku) administratīvais akts, tad spēku zaudē (ir prettiesisks) arī uz tā pamata noslēgtais sadarbības līgums.

[2.4] Tiesnesis nepamatoti norādīja, ka konstatējamas privāttiesiskas attiecības, kas izriet no darba līguma. Tiesnesim bija jāvērtē, vai nav notikusi prettiesiska nodarbināšana bez darba līguma. Tas varētu skart visus sportistus, kuri saņem šādus pabalstus.

**Motīvu daļa**

[3] Komiteja ir privāto tiesību juridiskā persona, kas var darboties arī publisko tiesību jomā, ja tai ir piešķirtas attiecīgas pilnvaras. Valsts pārvaldes uzdevumu deleģēšanas pamatnoteikumi ietverti Valsts pārvaldes iekārtas likuma 40.pantā, kura otrā daļa noteic, ka privātpersonai pārvaldes uzdevumu var deleģēt arī ar ārēju normatīvo aktu.

Blakus sūdzības izskatīšanas ietvaros izšķirams, vai likumdevējs Sporta likumā ir deleģējis komitejai publiskus uzdevumus, kas būtu pamats tās pieņemto lēmumu tiesiskuma pārbaudei administratīvajā tiesā.

[4] Sports ir iedvesmas avots un palīdz veidot izpratni par fizisko aktivitāšu nozīmi veselības saglabāšanā un stiprināšanā. Līdzjušana, atbalsts un lepnums par sportistiem, vairo sabiedrībā piederības sajūtu savai zemei un stiprina nacionālo identitāti. Turklāt sports, līdzās mākslai, mūzikai, kultūrai, ir arī būtisks elements Latvijas tēla veidošanā, kas sekmē valsts atpazīstamību, secīgi veicinot ne tikai jaunu talantu, bet arī tūristu un investīciju piesaisti. Tas likumsakarīgi sekmē arī iedzīvotāju labklājību.

Arī Latvijas Nacionālajā attīstības plānā 2021.–2027.gadam (apstiprināts ar Saeimas 2020.gada 2.jūlija lēmumu Nr. 418/Lm13) akcentēta sporta nozares loma Latvijas ekonomikas un sociālajā izaugsmē, veidojot radošu un ilgtspējīgu Latvijas sabiedrību. Tas ir arī viens no rīcības virziena mērķiem, kura sasniegšanai izvirzīta virkne uzdevumu: pieejamas un koordinētas sporta jomas finansēšanas sistēmas pilnveide, paaugstinot organizāciju kapacitāti un konkurētspēju, atbalsta nodrošināšana sportam, kā arī starptautisku sporta pasākumu finansēšanas sistēmas pilnveide (381.punkts); kultūras, sporta un tūrisma pakalpojumu eksporta palielināšana, popularizējot Latvijas tēlu un veicinot kultūras un sporta pakalpojumu patērētāju un investīciju piesaisti (384.punkts); sistemātiska jauno talantu apzināšana un nepazaudēšana sporta jomā, pieredzējušu un starptautisku atzinību guvušu sportistu vai speciālistu iesaistīšana nozares attīstībā (385.punkts). Tas, ka valsts ir uzņēmusies daļējiregulēt sporta nozari, tieši izriet no Sporta likuma. Tā 5.panta pirmajā daļā noteikts, ka ministrija pilda valsts pārvaldes funkcijas sporta nozarē. Šīs funkcijas izpildē ministrija īsteno vienotu valsts politiku, izstrādā normatīvo aktu projektus, īsteno mērķtiecīgu starptautisko sadarbību un nodrošina Latvijas pārstāvību starptautiskajās sporta organizācijās, veic citas normatīvajos aktos noteiktās funkcijas un uzdevumus (panta otrā daļa).

[5] Lai arī sporta nozare daļēji ir valsts regulēta, tā pati par sevi nav pieskaitāma publisko tiesību jomai, jo sports ir vai nu personas brīvprātīgas aktivitātes brīvā laika ietvaros, vai arī personas profesionāla nodarbe uz darba līguma pamata. Tomēr atsevišķos ar sporta sfēru saistītos jautājumos parādās publiski tiesiskais elements, piemēram, publisko finanšu līdzekļu piešķiršana sporta atbalstam (Sporta likuma 13.pants un 14.pants), sporta federāciju atzīšanas un darbības kontroles process (10.1 un 10.2pants), autosporta, motosporta, ūdens motosporta trašu un tiesnešu licencēšanas process (15.panta septītā daļa) (*Senāta* *2020.gada 29.decembra lēmuma lietā Nr. SKA-1496/2022 (*[*ECLI:LV:AT:2020:1229.A420169419.13.L*](https://manas.tiesas.lv/eTiesasMvc/eclinolemumi/ECLI:LV:AT:2020:1229.A420169419.13.L)*) 6.punkts*).

[6] Sporta likuma 13.panta pirmā daļa noteic, ka valsts budžeta līdzekļus sportam piešķir saskaņā ar gadskārtējo valsts budžeta likumu. Budžeta apakšprogrammas „Augstas klases sasniegumu sports” finansējuma apmērs tiek noteikts ne mazāks kā iepriekšējā budžeta gadā. Latvijā atzītajām sporta federācijām, kā arī komitejai un biedrībai „Latvijas Sporta federāciju padome” ir tiesības saņemt finanšu līdzekļus no valsts budžeta (panta ceturtā daļa). Valsts finansiāli nodrošina valsts izlases komandu sporta spēlēs sagatavošanos un piedalīšanos Eiropas un pasaules čempionātu un Olimpisko spēļu atlases turnīros un finālsacensībās Ministru kabineta noteiktajā kārtībā (panta piektā daļa).

Sporta likuma 11.panta pirmā daļa noteic, ka komiteja vada un organizē olimpisko kustību valstī. Panta otrajā daļā uzskaitītas vairākas programmas, kuras komiteja īsteno, kooperējot valsts, pašvaldību un savus finanšu līdzekļus: olimpiskās izglītības programmu; olimpiskās kustības jaunatnes programmu; olimpiskās kustības reģionālās attīstības programmu; sporta veidu attīstības programmu, kā arī programmu valsts labāko sportistu dalībai olimpiskajās spēlēs, jaunatnes olimpiādēs un citās starptautiskajās un reģionālajās kompleksajās sacensībās.

Sporta likuma 10.panta septītā daļa noteic, ka komiteja koordinē Latvijā atzīto sporta federāciju darbību Starptautiskās Olimpiskās komitejas apstiprinātajos olimpiskajos sporta veidos, kā arī pārstāv un īsteno to kopīgās intereses.

Komitejas prezidents ir Latvijas Nacionālās sporta padomes sastāvā (9.panta otrā daļa). Latvijas Nacionālā sporta padome piedalās valsts sporta politikas izstrādē, izstrādā priekšlikumus valsts budžeta līdzekļu sadalei sporta jomā un iesniedz tos ministrijai, sniedz Ministru kabinetam priekšlikumus attiecībā uz naudas balvu piešķiršanu par izciliem sasniegumiem sportā, sniedz atzinumu par starptautisku sacensību (Olimpisko spēļu, pasaules un Eiropas čempionātu finālsacensību) rīkošanu Latvijā un sporta bāzes atbilstību nacionālās sporta bāzes statusam, iesaka Aizsardzības ministrijai un Iekšlietu ministrijai sporta veidus, kas atbalstāmi šo ministriju iestādēs, sniedz atzinumu Labklājības ministrijai par izcilu Latvijas sporta veterānu atbalsta programmu (9.panta trešā daļa).

Komitejas pārstāvis piedalās komisijas darbā, kas vērtē sporta spēļu federāciju darbību un virza priekšlikumu iesniegšanu izglītības un zinātnes ministram lemšanai par valsts finansējuma piešķiršanu attiecīgajai sporta spēļu federācijai un valsts finansējuma apmēru vai par atteikumu piešķirt valsts finansējumu (Sporta likuma 13.panta piektā daļa, Ministru kabineta 2009.gada 28.jūlija noteikumu Nr. 819 „Kārtība, kādā valsts finansiāli nodrošina valsts izlases komandu sporta spēlēs sagatavošanos un piedalīšanos Eiropas un pasaules čempionātu un olimpisko spēļu atlases turnīros un finālsacensībās” 6.–10., 14.punkts).

Komitejas pārstāvis piedalās komisijas darbā, kas vērtē sporta federācijas un tās iesniegto dokumentu atbilstību Sporta likumā noteiktajiem sporta federācijas atzīšanas kritērijiem un šiem noteikumiem un sniedz atzinumu biedrības „Latvijas Sporta federāciju padome” valdei par sporta federācijas atzīšanu vai atteikumu atzīt sporta federāciju. Ja iesniegumu par atzīšanu vienā sporta veidā vai darbības jomā, kurā vēl nav atzīta sporta federācija, ir iesniegušas vairākas sporta federācijas, komisija sniedz valdei atzinumu par vienas sporta federācijas atzīšanu, norādot lietderības apsvērumus (Sporta likuma 10.1pants, Ministru kabineta 2009.gada 8.decembra noteikumu Nr. 1396 „Sporta federāciju atzīšanas un atzīto sporta federāciju kontroles kārtība” 5.–6., 8.–9., 13.punkts).

No minētajām tiesību normām secināms, ka likumdevējs komitejai ir piešķīris īpašu statusu un tiesības. Komitejas atbildības joma neaprobežojas tikai ar olimpiskās kustības vadīšanu un organizēšanu. Komitejai (tās pārstāvjiem) ir noteikta kompetence piedalīties tādu lēmumu pieņemšanas procesā, kas rada publiski tiesiskas sekas (sporta federāciju atzīšana, valsts finansējuma sadale). Turklāt attiecībā uz valsts labāko sportistu dalību augstas klases sasniegumu sporta sacensībās tieši komiteja ir atbildīgā iestāde, kas ne tikai nodrošina šo programmu, bet arī deleģējuma ietvaros pārvalda programmas īstenošanai piešķirto publisko finansējumu, piesaista un sadala līdzekļus sportistu dalībai sacensībās. Tādējādi komiteja, lemjot par finansējuma sadali un nosakot kritērijus, saskaņā ar kuriem finansējums piešķirams, rīkojas publisko tiesību jomā.

Likumā nav paredzēta kārtība, kādā komitejai ir jānodrošina programma valsts labāko sportistu dalībai olimpiskajās spēlēs un kā sadalāms šā uzdevuma izpildei piešķirtais publiskais finansējums. Tādējādi komitejai deleģētā uzdevuma izpildei ir piešķirta rīcības brīvība.

[7] Komiteja ir nodibinājusi fondu, lai nodrošinātu ar ikmēneša pabalstiem Latvijas Olimpiskās komandas kandidātus un dalībniekus un viņu trenerus, izmantojot fondam piešķirtos valsts budžeta un citus finanšu līdzekļus (fonda statūtu 2.punkts). Fonds ir apstiprinājis 2015.gada nolikumu. Tas saskaņots ar komiteju, olimpisko vienību un ministriju. 2015.gada nolikums noteic, ka no finanšu līdzekļiem, kas saņemti no valsts sporta budžeta apakšprogrammas 09.21.00 „Augstas klases sasniegumu sports”, var piešķirt un izmaksāt ikmēneša pabalstus olimpiešiem – sportistiem, kas iekļauti olimpiskās vienības pamatsastāvos, un viņu treneriem (1.1.1.apakšpunkts). Pabalstu apmēru konkrētām personām nosaka pēc fonda budžeta iespējām un aprēķinu tabulā noteiktajiem kritērijiem: sporta sacensību nozīmīgums (olimpiskās spēles, pasaules un Eiropas čempionāti, pasaules un Eiropas kausi, jauniešu čempionāti un olimpiādes) un izcīnītā vieta (atkarībā no sacensību klases) (4.1.punkts, 2.pielikums).

Senāts secina, ka komiteja, lai īstenotu deleģēto funkciju, ir nodibinājusi fondu, kas noteic pabalstu apmērus un kritērijus, saskaņā ar kuriem piešķirami un izmaksājami ikmēneša pabalsti olimpiskās vienības sportistiem. Komitejas līdzekļu sadalīšana valsts labāko sportistu dalībai olimpiskajās spēlēs, pamatojoties uz fonda nolikumu, notiek publisko tiesību jomā. Tālab arī pabalsts gada apliekamajā ienākumā netiek ietverts un aplikts ar nodokli (likuma „Par iedzīvotāju ienākuma nodokli” 9.panta pirmās daļas 7.punkts un Ministru kabineta 2001.gada 8.augusta rīkojuma Nr. 385 „Par biedrībām, nodibinājumiem un starptautiskajām izglītības un sadarbības programmām” 3.punkts).

[8] 2015.gada nolikuma 2.1.punkts noteic, ka pabalstu saņēmēju sarakstu, vadoties no olimpiskās vienības izziņas par olimpiskās vienības pamatsastāvu sportistiem un viņu treneriem, apstiprina un nepieciešamības gadījumos groza fonda priekšsēdētājs, izdodot rīkojumu. Izmaksas sportistiem tiek veiktas saskaņā ar attiecīgu olimpiskās vienības valdes lēmumu, ievērojot katra sportista (komandas, ekipāžas) uzrādīto vienu labāko sezonas rezultātu (2.pielikuma 1.1.punkts).

Sporta likuma 10.panta desmitā daļa noteic, ka valsts labāko sportistu individuālajos olimpiskajos sporta veidos sagatavošanos dalībai olimpiskajās spēlēs, jaunatnes olimpiādēs un citās starptautiskajās sporta sacensībās nodrošina specializēta sporta organizācija – olimpiskā vienība.

Tātad olimpiskā vienība nodrošina nepieciešamo atbalstu, lai sportists varētu sagatavoties augstas klases sasniegumu sacensībām, tostarp olimpiskajām spēlēm, un, pamatojoties uz profesionāliem kritērijiem, iekļauj sportistu olimpiskās vienības pamatsastāvā. Savukārt fonds, kā komitejas nodibinājums īstenojot valsts deleģēto publisko funkciju, priekšsēdētāja personā pieņem lēmumu par pabalsta piešķiršanu. Citiem vārdiem, fonds dibina individuālas publiski tiesiskas attiecības ar konkrēto pabalsta saņēmēju – olimpiskās vienības sastāvā iekļauto sportistu – un atbilstoši nolikuma kritērijiem un olimpiskās vienības sniegtajām ziņām par iegūto augstāko vietu piešķir pienākošos pabalsta apmēru. Tās nav attiecības, kas izriet no darba līguma, ko paredz Sporta likuma 19.pants.

[9] 2015.gada nolikuma 2.pielikuma 3.punkts noteic, ka sportistam, kurš izcīnījis 1.–6.vietu olimpiskajās spēlēs, pabalsta apmērs tiek saglabāts līdz tuvākajām olimpiskajām spēlēm, ja sportists turpina darbu un piedalās noteiktās sacensībās. Ar 2020.gada nolikuma spēkā stāšanos 2015.gada nolikums zaudēja spēku, izņemot kārtību un apmērus pabalstu izmaksai personām, par kurām lēmumi pieņemti iepriekš, ja 2020.gada nolikums neuzlabo viņu situāciju (6.1.punkts). Saskaņā ar pieteicējas norādīto pretēji 2020.gada nolikumā paredzētajam pieteicējai izmaksājamā pabalsta apmērs samazināts.

Kā minēts, komitejai ir rīcības brīvība gan jautājumā par finansējuma (pabalsta) piešķīrumu, gan par tā apmēru. Vienlaikus Senāts uzsver, ka rīcības brīvību nedrīkst izmantot patvaļīgi, un komiteja deleģēta valsts pārvaldes uzdevuma izpildē nedrīkst atteikties piemērot tiesiskas valsts pamatprincipus. Sporta likuma 3.panta ceturtajā daļā ir nostiprināts pamatprincips sporta jomā, kas paredz, ka organizatoriskajā un pārvaldības darbā ir demokrātiskas pārvaldes struktūras, skaidri mērķi, taisnīgas procedūras, atklātība, sadarbība ar ieinteresētajām personām, efektīvs un ilgtspējīgs regulējums, kā arī skaidri pārraudzības un atbildības līmeņi. Tālab reizē ar izšķiršanos nodrošināt un veicināt valsts labāko sportistu dalību olimpiskajās spēlēs komiteja, pildot deleģēto uzdevumu, ir arī uzņēmusies atbildību gādāt, ka sistēma, kuras ietvaros tas tiek īstenots, balstās vienlīdzības principā, ir taisnīga, ilgtspējīga, paredzama un pārskatāma. Ikvienam sportistam ir tiesības saņemt skaidru, vispārējos tiesību principos balstītu pamatojumu tam, pēc kādiem kritērijiem sportists tiek piesaistīts un kādi ir spēles noteikumi kopumā, tostarp – kādi ir šādas sadarbības finansiālās drošības aspekti, un paļauties, ka tie netiks patvaļīgi grozīti.

Pieteicēja norādījusi apstākļus, kas pieteicējas ieskatā pamato, ka finansējuma sadalē ir pārkāpts vienlīdzības princips (salīdzinājumā ar sportistiem, kas pārstāvēja Latviju vasaras olimpiskajos sporta veidos) un tiesiskās paļāvības princips, atbilstoši kuram valsts pārvaldei (komitejai, pildot valsts pārvaldes uzdevumu) jārīkojas paredzami un noteikti. Līdz ar to Senāts atzīst, ka iepriekš minētie apstākļi saistībā ar pieteicējas bažām par vispārējo tiesību principu pārkāpumiem ir jāpārbauda administratīvajai tiesai, izskatot lietu pēc būtības.

Līdz ar to tiesneša secinājums, ka pieteikums nav izskatāms administratīvā procesa kārtībā, ir kļūdains.

[10] Vienlaikus turpmāk minēto iemeslu dēļ Senāts atzīst, ka pieteikumu ir jāatsaka pieņemt, jo pieteicēja nav ievērojusi lietas iepriekšējās ārpustiesas izskatīšanas kārtību.

Valsts pārvaldes iekārtas likuma 43.panta pirmā daļa noteic, ka, deleģējot pārvaldes uzdevumu, ārējā normatīvajā aktā nosaka iestādi, kuras padotībā atrodas pilnvarotā persona attiecībā uz konkrētā uzdevuma izpildi. Pilnvarotā persona un iestāde, kuras padotībā ir pilnvarotā persona, ir atbildīga par deleģētā uzdevuma tiesisku un lietderīgu izpildi; iestāde, kuras padotībā ir pilnvarotā persona, ir tās izdoto administratīvo aktu apstrīdēšanas iestāde, ja ārējā normatīvajā aktā nav noteikts citādi (panta piektā daļa).

Sporta likumā nav noteikta iestāde, kuras padotībā ir komiteja. Tomēr tas nenozīmē, ka tālab nav iestādes, kas kontrolētu (un kurai būtu jākontrolē) komitejas darbība deleģētā valsts pārvaldes uzdevuma izpildē. Valsts pārvaldes iekārtas likuma mērķis ir nodrošināt demokrātisku, tiesisku, efektīvu, atklātu un sabiedrībai pieejamu valsts pārvaldi (2.pants). Tālab likumsakarīgi, ka arī uzraudzībai pār pārvaldes uzdevuma izpildi jābūt pilnīgai un efektīvai (43.panta trešā daļa). Nav iedomājama situācija, kurā privātpersonai tiek deleģēts pārvaldes uzdevums, taču publiska persona neuzrauga un nekontrolē tā izpildi. Apstākļos, kad deleģējumu ietverošajā normatīvajā aktā nav norādes par padotību, nepieciešams noskaidrot, kuras valsts pārvaldes iestādes atbildībā pēc būtības ir konkrētā valsts pārvaldes funkcija (sal. *Senāta 2022.gada 1.februāra lēmuma lietā Nr. SKA-564/2022 (*[*ECLI:LV:AT:2022:0201.SKA056422.3.L*](https://manas.tiesas.lv/eTiesasMvc/eclinolemumi/ECLI:LV:AT:2022:0201.SKA056422.3.L)*) 9.punkts*).

Valsts pārvaldes funkcijas sporta nozarē pilda ministrija (Sporta likuma 5.pants, Ministru kabineta 2003.gada 16.septembra noteikumu Nr. 528 „Izglītības un zinātnes ministrijas nolikums” 1., 4., 5.21.1, 5.21.4 5.21.5punkts). Tā kā sporta joma (ciktāl tajā ir publisko tiesību elements) ir ministrijas pārziņā, pieteicējai atbilstoši Valsts pārvaldes iekārtas likuma 43.panta piektajai daļai un Administratīvā procesa likuma 76.panta otrajai daļai sākotnēji bija jāvēršas ministrijā. Tas savukārt nozīmē, ka pieteikumu jāatsaka pieņemt, pamatojoties uz Administratīvā procesa likuma 191.panta pirmās daļas 5.punktu.

[11] Apkopojot minēto: rajona tiesas tiesnesis nepareizi secināja, ka pieteikums nav izskatāms tiesā administratīvā procesa kārtībā; tā kā pieteicēja pamatoti iebilda pret tiesneša secinājumu, blakus sūdzība ir apmierināma un tiesneša lēmums ir atceļams; pieteikumu jāatsaka pieņemt, jo pieteicēja nav ievērojusi lietas iepriekšējās ārpustiesas izskatīšanas kārtību.

Vienlaikus Senāts vērš uzmanību, ka atteikums pieņemt pieteikumu uz Administratīvā procesa likuma 191.panta pirmās daļas 5.punkta pamata nav šķērslis tāda paša pieteikuma iesniegšanai tiesā tad, kad būs novērsti esošie trūkumi (191.panta ceturtā daļa).

**Rezolutīvā daļa**

Pamatojoties uz Administratīvā procesa likuma 129.1panta pirmās daļas 1.punktu, 191.panta pirmās daļas 5.punktu, 323.panta pirmās daļas 3.punktu un 324.panta pirmo daļu, Senāts

**nolēma**

apmierināt [pers. A] blakus sūdzību un atcelt Administratīvās rajona tiesas tiesneša 2022.gada 29.jūnija lēmumu;

atteikt pieņemt [pers. A] pieteikumu, pamatojoties uz Administratīvā procesa likuma 191.panta pirmās daļas 5.punktu;

atmaksāt [pers. A] drošības naudu 15 *euro*.

Lēmums nav pārsūdzams.